Ego Galterus de Capis, notum facio universis presentes litteras inspecturis quod cum karissimus dominus meus Theobaldus, comes Campanie, dedisset mihi licentiam vendendi capitulo Senon. quicquid habebam apud Brienon, in terris arabilibus et hominibus, et in omnibus aliis modis et commodis, preter quam in feodis, et ea que vendita sunt tenerem de feodo Petronille, domine Juliaci et Chaneoti, et dicta domina teneret eadem vendita de dicto comite Campanie, ego promisi eidem comiti Campanie, quod loco dicte venditionis ponerem in feodo dicte Petronille quicquid habebam apud Parrecenium, que ipsa de dicto comite Campanie tenebit, sicut tenebat ea que vendidi, que superius sunt expressa. Actum, anno Gratie Mº CCº XXXº Iº, mense augusto.